架步

架步，原意係指秘密場所，而家多數係「黃色架步」嘅簡稱，亦即係「色情場所」嘅意思。

語源
所謂「架步」，照字面解係「熟人用步法經過『架式』」嘅意思。「架式」起源自反清復明嘅天地會。作為幫會，平時會用暗語傾偈，聚會嘅地方更加需要保密，所以就擺設一啲符號嚟帶路。赴會嘅人喺路途見到一啲嘢，譬如擺到三角形或者梅花形嘅石春陣，亦即係「架式」，就會知道應該點行。佢哋更需要跟住幫會傳授嘅步法去行過石陣，如果唔係就會被拆穿係朝廷派來嘅奸細。所以，架步就有秘密場所嘅意思。

喺香港，由於法例唔容許有色情場所，色情場所好多時都會有幫會非法去搞。而色情場所為咗減少被警方衾檔嘅風險，都唔會明目張膽咁去搞，只係靠暗語等方式招待熟客，所以就叫做「黃色架步」。由於而家唔係好多人明白「架步」嘅本意，所以一提起「架步」，就會認為係色情場所。

參考
〈架步〉，〔我思故我在〕，陳雲，《信報》，2009年7月9號

娛樂